Vipps

Vipps er et norsk selskap som tilbyr betalings- og ID-løsninger. Vipps ble lansert av DNB 30. mai 2015 som en digital betalingstjeneste for smarttelefoner mellom privatpersoner. Siden 2017 utgjør tjenesten et frittstående selskap. Per 31. desember 2018 var DNB største eier med en andel på 44,49 prosent, SpareBank 1 Betaling eier 20,04 prosent, Balder Betaling 10,49 prosent, Eika VBB 9,27, Nordea Bank 6,38 prosent og øvrige aksjonærer som består av banker i Norge 7,33 prosent.

Vipps er tilgjengelig i App Store og Google Play. Støtte for Windows Phone via Windows Store var tilgjengelig ved lansering, men ble avsluttet i 2017. Vipps er tilgjengelig for personer over 15 år med norsk fødselsnummer, mobilnummer, kontonummer og betalingskort. Vipps lar brukerne betale til mottagers telefonnummer i stedet for kontonummer. I desember 2018 ble «Vipps under 15» lansert, en forenklet versjon av Vipps der foreldrene har kontroll over hvem barnet får lov å sende penger til og motta penger fra. 

Ved lansering måtte brukerne betale 1 norsk krone per overføring inntil 2 000 kroner og 1 % av beløpet ved større overføringer. Da Danske Bank lanserte MobilePay uten gebyrer i 20. august 2015, fulgte DNB etter, men beholdt gebyr for transaksjoner over 5 000 kroner (1 % gebyr). For mottakere som ikke er private (bedrifter, organisasjoner, frivillige lag o.l.) blir et gebyr på 1,50 - 2,25% trukket fra beløpet (avhengig av type Vippstilknytning), noe som sjelden eller aldri blir formidlet i reklame for Vipps. Det vil si at en gave på f.eks. kr 10.000 til en veldedig organisasjon blir fratrukket et Vipps-gebyr på kr 175 før utbetaling, mens det typisk vil koste 0 - 2 kroner for giver å sende det som girobetaling og eventuelt et lignende beløp for mottaker ved automatiserte betalingsløsninger.

Tjenesten 
Vipps er en applikasjon som kan lastes ned til smarttelefoner (iOS og Android). Etter nedlasting må brukeren registrere seg med BankID og deretter legge inn betalingskort (Visa/Mastercard) eller et kontonummer fra en norsk bank. Når man registrerer seg som bruker opprettes det en kobling mellom mobilnummer og kontonummer slik at man kan betale til mobilnummer med Vipps.

For å sende penger er man avhengig av å registrere seg som bruker. Sender man penger til en bruker som ikke er registrert, vil mottager få melding om å registrere seg for å motta pengene. På denne måten kan man også betale til mottagere som ikke har lastet ned Vipps.

I 2016 ble Vipps regninger lansert, en løsning som gjorde det mulig å motta og betale fakturaer i appen. I 2018 innførte Vipps såkalt straksbetaling, som innebærer at kundene uavhengig av bank vil få pengeoverføringer direkte inn på konto.. Samme år gjorde Vipps det også mulig å sjekke saldoen på registrert bankkonto. 

Vipps er medlem av den europeiske mobilbetalingsassosiasjonen EMPSA, og målet er at betalingstjenesten snart skal kunne brukes i utlandet.

Bedrifter
Vipps har lansert flere tjenester for bedrifter. Vipps kan integreres med nettbutikker.

Sikkerhet 
For å benytte Vipps må man logge seg på applikasjonen ved å verifisere seg med en egenvalgt kode, eventuelt Touch ID/Face ID. Når man treffer ulike beløpsgrenser, må man verifisere betalingen med BankID. I tillegg har Vipps egne sikkerhetsalgoritmer ved registrering og bruk.

Historikk 
 30. juni 2021 - Gjennom en børsmelding annonserer Vipps at de slår seg sammen med den danske betalingsløsningen MobilePay og den finske betalingsløsningen Pivo. Navn på betalingsløsninger beholdes i hvert land. Den nye betalingsløsningen samler dermed 11 millioner brukere.
14. juni 2018 - Finansdepartementet gir tillatelse til fusjon mellom Vipps AS, BankAxept AS og BankID Norge AS.
 Mai 2018 - Tjenesten har 2,9 millioner brukere.
 Oktober 2017 - Danske Bank og Nordea går inn som partnerbank i Vipps. De har det konkurrerende systemet MobilePay som er ledende i Danmark, men ble etter det nedlagt i Norge.
 Februar 2017 - Vipps blir et frittstående selskap, eiet av flere banker.
 14. desember 2015 - Versjon 1.2 gjør Vipps tilgjengelig på Apple Watch samt søk etter mottager på hjem-skjerm.
 5. november 2015 - Vipps når 1 million brukere.
 5. oktober 2015 - Versjon 1.1 gir mulighet for pålogging med Touch ID for iPhone, tjenesten «be om penger» og registrering av flere betalingskort.
 18. september 2015 - Vipps blir «Best i test» når Din Side tester betalingsappene MobilePay, mCASH og Vipps.
 20. august 2015 - DNB følger etter Danske Bank. Gebyrfrie transaksjoner (under 5 000 kroner).
 30. mai 2015 - Vipps blir gjort tilgjengelig i Appstore, Google Play og Windows store. Stor pågang gjør at tjenesten er ustabil de første dagene etter lansering, dette blir fort rettet.
 I 2018 fusjonerte Vipps AS med BankID AS og BankAxept AS etter godkjenning fra Finansdepartementet.
 I 2022 fusjonerte Vipps og MobilePay. Fusjonen ble godkjent av EU-kommisjonen den 21. oktober, og Vipps og MobilPay slo seg sammen fra 1. november.

Se også 
 Apple Pay
 Google Pay
 mCASH
 Payr
 Samsung Pay
 Swish

Referanser 

DNB ASA
Betalingssystemer
Mobilbetaling